kardosdrur/scandi-wiki huggingface dataset:
Andrej Korotajev

Andrej Korotajev (russisk: Андре́й Вита́льевич Корота́ев ; født 17. februar 1961 i Moskva) er en russisk antropolog, økonomisk historiker, demograf og sociolog. Han er leder af Institut for Asien og Afrika Studier på det Russiske Universitet for Humaniora, Moskva. Han var også ansat som gæsteprofessor ved Institute for Advanced Study (2003–2004).

Han er kendt for sine bidrag til teorien om sociale udvikling. Desuden fremsatte Korotajev et væsentligt bidrag til studiet af oprindelsen af Islam. Han skabte en række matematiske modeller, der beskriver i detaljer de langsigtede politisk-demografiske dynamik i Egypten.

Kilder

Eksterne henvisninger 
 Korotajevs webside på instituttet

Videnskabsfolk fra Rusland
Økonomer
Demografer
Historikere fra Rusland
Orientalister fra Rusland
Personer fra Moskva
Sociologer fra Rusland
Permild & Rosengreen

Permild & Rosengreen er en dansk grafisk virksomhed, grundlagt 1947 som Permild & Rosengreens litografiske Anstalt af Verner Permild (1921-1983) og Bjørn Rosengreen. Firmaet har siden oprettelsen fremstillet litografier, kunstplakater, kunstbøger, kunstkataloger, kunstkalendere mv. I 1967 forlod Rosengreen firmaet, og Permild blev eneindehaver.

I 1950'erne og 1960'erne udgav virksomheden tryk, bøger og plakater udført af avantgardekunstnere og -grupper, bl.a. fra COBRA (Asger Jorn) og Situationistisk Internationale (Guy Debord, Jørgen Nash).

Oprindeligt lå firmaet i Overgaden oven Vandet på Christianshavn, men ligger nu i Roskilde samt i Harlow, England.

Referencer

Ekstern henvisning 
 
 

Grafiske virksomheder i Danmark
Etableret i 1947
Virksomheder i Roskilde
Tidligere virksomheder i København
Claus Daa (landsdommer)

Claus Daa (død 1574 eller 1575) var en dansk landsdommer.

Han var søn af Oluf Daa (død 1532) og Gundel Joachimsdatter Griis af Nordrup (død efter 1535). Han var herre til Ravnstrup og Holmegård, var 1519 hofsinde, da hans fader måtte bøde en urimelig stor pengesum for nogle af ham begåede uordener, var 1525 stadig hofsinde og fik da pantebrev på Gyrstinge Len, fik 1528 for sig og sin frue livsbrev på Padborg og året efter på Gyrstinge Len, var 1532-37 lensmand på Skodborg og Hundsbæk, 1535-37 på Næsbyhoved Slot, overværede 1540 i Slagelse skiftet efter hr. Mads Bølle, var 1541 værge for Erik Daas børn og ledsagede 1548 prins Frederik til Norge.

Daa blev 1551 landsdommer i Sjælland og forlenet med Bjæverskov Herred, men frasagde sig året efter landsdommerstillingen, levede endnu 1574 men var død 1575.

Han er begravet i Herlufmagle Kirke.

Kilder 
 Danmarks Adels Aarbog 1944.

Landsdommere fra Danmark
Claus 01
Lensmænd fra Danmark
Godsejere fra Danmark
Danskere i 1500-tallet
Monmouth Heritage Trail

Monmouth Heritage Trail er en vandrerute, der forbinder en række seværdigheder i byen Monmouth i Wales.

I 2009 udvalgte Monmouths borgerforening 24 bygningsværker af historisk og arkitektonisk interesse i byen og satte gang i at få lavet og opsat blå keramiske tavler (Blue Plaques) til hver af bygningerne. Tavlerne har en kort beskrivelse på engelsk og walisisk med oplysninger om de bygninger, de findes på eller ved.

Nogle af valgene var oplagte som Monnow Bridge og Shire Hall, der står som symboler på byen, mens andre var mindre kendte, som Nelson Garden og Monmouth Metodistkirke, skønt beboerne går forbi dem dagligt. Man kan få mere at vide om bygningsværkerne fra et guidehæfte med beskrivelser og billeder.

Guidehæftet er på walisisk, men der vil snart blive versioner på engelsk og andre sprog tilgængelige på Wikipedia som et led i MonmouthpediA-projektet, hvorved interesserede kan få informationer via QRpedia med QR-koder.

Noter 

Heritage Trail
James Mercer

James Mercer (født 26. december, 1970 i Honolulu, Hawaii) er en amerikansk musiker og guitarist. Han er bedst kendt som forsangeren i det amerikanske indie rock/pop band The Shins. James Mercer var med til at skabe The Shins tilbage i 1996, og er netop nu aktuel med The Shins nye album The Port Of Morrow. Han har også medvirket i Broken Bells, som er et band bestående af ham selv og Danger Mouse (kendt fra Gnarls Barkley).

Guitarister fra USA
Personer fra Honolulu
Monmouth-hue

En Monmouth-hue (engelsk: Monmouth cap) er ulden hovedbeklædning, der var udbredt mellem det 15. og det 18. århundrede, og især er knyttet til byen Monmouth i det sydøstlige Wales. De strikkede runde huer blev brugt af både soldater og søfolk og blev i stort omfang eksporteret. Der findes også et sted kaldet Monmouth Cap, opkaldt efter en tidligere rejsekro i Llangua, omkring 20 km nordvest for Monmouth, på grænsen mellem Herefordshire og Monmouthshire.

Huer
Hue
Shame (film fra 2011)

Shame er en britisk dramafilm fra 2011. Filmen er instrueret af britiske Steve McQueen og i hovedrollerne ses Michael Fassbender samt Carey Mulligan.

Referencer

Eksterne henvisninger 
 Officiel hjemmeside
 

Britiske film fra 2011
Dramafilm fra Storbritannien
Lehner

Efternavnet Lehner kan henvise til flere forskellige artikler:

 Lehner, Christine
 Lehner, Gerald

Se også 
 Lehnert
 Lechner
Peder Søren Lemche

Peder Søren Lemche (født 2. februar 1835 i Gentofte Sogn, død 13. august 1901 i Hellerup) var en dansk landmand kendt som sangskriver og komedieforfatter.

Peder Lemche ejede Nordre Onsgård i Hellerup, som oprindeligt lå på Gentoftegade over for Gentofte Hotel, men som blev flyttet mod øst under udskiftningen. Han ville have studeret, men blev gårdmand efter faderens ønske, gårdejer Søren Johansen Lemche på Svejgård i Hellerup, dengang Gentofte Sogn. Moderen var Johanne, født Pedersdatter. Nordre Onsgård var blevet opført 1824 af Anders Nielsen, der to år efter ægtede Sidsel Kirstine Lemche. Efter mandens død 1834 ægtede hun Peter Andersen (1800-1862) fra Bregnegård. Da Peter Andersen og Kirstine gik på aftægt i 1861 bestemte Kirstine, at hendes brorsøn Peder Lemche skulle overtage gården. 

Peder Lemches kone, som han havde ægtet 1861, Karen Magdalene (født Jacobsen 1838) fra Teglgården, døde af blodforgiftning på Onsgård 29. november 1887. Deres søn Søren Lemche var en kendt arkitekt, mens en anden søn, Johan Henrich Lemche, var kredslæge og gift med Gyrithe Lemche.

Allerede i Kirstine Lemches tid var Nordre Onsgård knyttet til Hartmann-familien af komponister, idet J.P.E. Hartmann boede på gården om sommeren.

Som forfatter er Lemche bl.a. kendt for "Den lille Ole med Paraplyen".

Lemche var ikke en særlig dygtig landmand, men tjente til gengæld penge på frasalg af sine jorder. Som en af de sidste landmænd i sognet har Lemche navngivet en række veje på sine tidligere arealer i Gentofte Kommune, således Aurehøjvej (tidligere Orehøjvej), Onsgårdsvej og Lemchesvej (alle 1888). Det var også Lemche, som donerede grunden, hvor Hellerup Kirke blev opført. Nordre Onsgård blev revet ned i 1903.

Peder Lemche var medlem af Gentofte Sogneråd 1872-76 og 1889-94. Han var også frimurer.

Peder Lemche er begravet på Gentofte Kirkegård, hvor gravstens relief formentlig er udført af Ludvig Brandstrup.

Kilder

Eksterne henvisninger 
 

Sangskrivere fra Danmark
Revyforfattere fra Danmark
Landmænd fra Danmark
Danskere i 1800-tallet
Personer fra Hellerup
Medlemmer af Gentofte Kommunalbestyrelse
Frimurere fra Danmark
Dansksprogede forfattere fra Danmark
SAS Group

Scandinavian Airlines System Aktiebolag, børsnoteret som SAS Group og SAS AB på Oslo Børs og OMX, er et svensk-dansk holdingselskab, der har hovedsæde i Stockholm-Arlanda Lufthavn i Sverige. Det er moderselskab for flyselskaberne Scandinavian Airlines og luftfartsservicevirksomhederne SAS Business Opportunities, SAS Cargo Group, SAS Ground Handling og SAS Technical Services. Deruodver var selskabet mindretalsaktionær i Air Greenland Indtil 2019. 

SAS Groups største aktionærer er staterne Sverige og Danmark med henholdsvis 14,8 og 14,2 procent. Konglomeratet blev grundlagt i 1951 som en fusion af de tre skandinaviske flyselskaber Aerotransport (ABA), Det Danske Luftfartselskab (DDL) og Det Norske Luftfartselskap (DNL) efter at de havde samarbejdet om de internationale ruter siden 1946.

SAS Group har tidligere ejet Rezidor Hotel Group, Spanair og Braathens, og har være minoritetsaktionær i bmi, airBaltic, Thai Airways International, Estonian Air, Skyways Express og LAN Airlines.

Den 12. november 2012 offentliggjordes spareplanen 4 Excellence Next Generation med besparelser for 2,6 milliarder kr. i form af outsourcing, effektiviseringer og frasalg, således at antallet af medarbejdere i koncernen reduceres fra 15.000 til 9000 ansatte.

Aktionærer 
SAS Group havde følgende aktionærer pr. 30. april 2020:

Eksterne kilder/henvisninger 

 SAS Groups hjemmeside

Referencer 

Etableret i 1951
 
OMX Copenhagen Mid Cap
Pisanello

Antonio di Pucci Pisano, bedre kendt som Pisanello (født omkring 1395 i Pisa, død i 1455 i Rom), var en italiensk maler og medaljegravør under ungrenæssancen og elev af Gentile da Fabriano.

Pisanellos værker opviser en minutiøs og detaljeret gengivelse af virkeligheden. "Sankt Eustachius vision" er et udmærket eksempel på Pisanellos naturalisme, hans måde at gengive ridderskabet og hans beundring for naturen. De fleste af Pisanellos freskoer er desværre blevet ødelagt.

Eksterne henvisninger 

Malere fra Italien
Grafikere fra Italien

Italienere i 1400-tallet
Johan Linnemann

Johan Linnemann er navnet på flere personer:

 Johan Linnemann (artilleriofficer) (1826-1906) – dansk officer i artilleriet
 Johan Linnemann (infanteriofficer) (1830-1889) – dansk officer i infanteriet (Mads Johan Buch Linnemann)
DANSIC

DANSIC – Danish Social Innovation Club er en tværpolitisk almennyttig organisation, der har til formål at fremme social innovation i Danmark. Foreningen drives hvert år af frivillige studerende med forskellig faglighed, en bestyrelse, og bistås af et Advisory Board af eksperter og ledere. Foreningens hovedaktivitet er en årlig heldagskonference, der afholdes for 300-500 deltagere med henblik på at udforske, hvordan samfundsmæssige problemstillinger kan løses gennem nye innovative løsninger og socialt entreprenørskab. Den første konference DANSIC12 løb af staben d. 8. marts 2012. I 2016 afholdes DANSIC16-konferencen Work-Life-Lab d. 17. marts, hvor ambitionen er at adressere stress som samfundsudfordring gennem nytænkning og social innovation.

Advisory Board 
DANSIC bistås af et rådgivende Advisory Board, der tæller følgende medlemmer:
 Anne Kjær Skovgaard, formand, Raido
 Lasse Zobel, konsulent, McKinsey & Company
Lærke Ullerup, markedsføringsdirektør Trackunit
 Steffen Thybo Drostgaard, direktør og stifter, Raido
 Simona Maschi, direktør og medstifter, CIID

Se også 
 social innovation
 socialt entreprenørskab
 social virksomhed

Referenceliste

Eksterne henvisninger 
 DANSIC's hjemmeside

Ngo'er
Etableret i 2011
Organisationer fra Danmark
Johan Linnemann (infanteriofficer)

Mads Johan Buch Linnemann (4. juni 1830 på Rugstedgård, Ødsted Sogn – 24. juni 1889 i Jægersborg) var en dansk officer og opfinder.

Han var en søn af proprietær Johan Henrik Linnemann (1790-1857) og Madsine Johanne f. Buch (1794-1876). 15 år gammel kom han på et handelskontor i Aalborg, men flygtede derfra i maj 1848 for at melde sig som frivillig ved Hæren og fik officersepauletterne 26. oktober 1849. Han blev premierløjtnant 1861 og deltog som adjudant ved 4. regiment i krigen 1864, idet han dog under kampen om Als var kompagnikommandør. Linnemann fandt derefter på at give soldaten en let feltspade med kort skaft, hvormed han kunne grave sig ned, og indrettede den tillige således, at den kunne tjene som faskinkniv, sav og stegepande. Udnævnt 1867 til kaptajn ved 7. bataljon fik han i 1869 patent på sin opfindelse her i landet, og spaden, en hel del simplificeret, indførtes som udrustning for vort fodfolk i september 1870 (256 styk pr. bataljon). I 1871 lod Linnemann sig sætte uden for nummer og rejste til Wien, hvor han oprettede en fabrik for spadens tilvirkning, efter at den østrigske krigsbestyrelse havde antaget den "Linnemannske Spade", hvorpå opfinderen tog patent i flere stater. Hverken Tyskland eller Frankrig ville dog anerkende patentet, skønt spaden indførtes. Under Balkankrigen 1877-78 havde rumænerne megen nytte af spaden, så opfinderen blev dekoreret, medens russerne udbetalte ham 30.000 rubler og samtidig bestilte 60.000 eksemplarer.

Især af militære hensyn stillede han sig 1866 i Hjørringkredsen til valg til Folketinget, men blev ikke valgt.

I 1876 trådte Linnemann atter i nummer og ansattes ved 20. bataljon, og i 1879 forøgedes antallet af spader pr. bataljon til 360; på grund af alder afskedigedes han i 1882 og flyttede til København, hvor han havde bygget en større ejendom, men han døde allerede 24. juni 1889. Han forblev ugift, og den formue, han efterlod, anvendtes til stiftelsen af et familielegat. 1864 var han blevet Ridder af Dannebrog og 1879 havde han fået Fortjenstmedaljen i guld.

Der findes et portrætmaleri af Ferdinand Richardt.

Han er begravet i Trollenäs, nord for Eslöv i Eslövs kommun, Sverige. Trollenäs slot ligger i Tröllenäs.

Kilder 
 Peder Nieuwenhuis, "Johan Linnemann", i: C.F. Bricka (red.), Dansk Biografisk Lexikon, København: Gyldendal 1887-1905.

Officerer fra Danmark
Opfindere fra Danmark
Riddere af Dannebrog
Personer i Dansk Biografisk Leksikon
Personer i den 2. Slesvigske Krig fra Danmark
Modtagere af Fortjenstmedaljen i guld
Tidligere folketingskandidater
Legatstiftere fra Danmark
Danskere i 1800-tallet
VM i curling 2012 (kvinder)

Verdensmesterskabet i curling 2012 for kvinder var det 34. VM i curling for kvinder gennem tiden. Mesterskabet blev arrangeret af World Curling Federation og afviklet i arenaen ENMAX Centre i Lethbridge, Alberta, Canada i perioden 17. – 25. marts 2012. Canada var VM-vært for 12. gang, men det var første gang at VM afholdtes i Lethbridge.

Turneringen blev vundet af Schweiz' hold fra Davos med Mirjam Ott som skipper. I finalen vandt schweizerne med 7-6 over Sveriges hold anført af Margaretha Sigfridsson. Det var tredje gang at et schweizisk hold vandt VM – de to første gange var i 1979 og 1983. Bronzemedaljerne blev vundet af værtslandet Canada, som i bronzekampen besejrede Sydkorea med 9-6.

Mesterskabet fungerede tillige som den første af to kvalifikationturneringer til kvindernes curlingturnering ved de olympiske vinterlege i 2014.

Hold 

Mesterskabet havde deltagelse af 12 hold: Otte fra Europa, to fra Panamerika og to fra Asien/Oceanien:

Resultater 

De tolv deltagende hold spillede først alle-mod-alle (round robin-kampe), hvilket gav elleve kampe til hvert hold. De fire bedste hold efter round robin-kampene gik videre til slutspillet om medaljer, der blev afgjort som et Page playoff.

Grundspil 

De 12 hold spillede en enkeltturnering alle-mod-alle, hvilket gav 11 kampe til hvert hold. De to bedste hold i grundspillet gik videre til playoff 1/2, mens nr. 3 og 4 gik videre til playoff 3/4.

Slutspil 

De fire bedste hold fra grundspillet spillede i slutspillet om medaljer, der blev afviklet som et Page playoff med bronzekamp.

Skema

Kampe

Samlet rangering

Kilder / eksterne henvisninger 
Ford World Women's Curling Championship 2012  
World Curling Federation (officiel hjemmeside) 
WCF Results & Statistics – Ford World Women's Curling Championship 2012  

2012 (kvinder)
Curling i 2012
Curling for kvinder
Curling i Canada
Sport i Lethbridge
Freddy Eugen

Freddy Eugen (født 4. februar 1941 i København, død 8. juni 2018) var en dansk cykelrytter, der især var aktiv som banecykelrytter. Han var professionel cykelrytter fra 1961 til 1969, særligt aktiv inden for seksdagesløb. Han deltog i 95 seksdagesløb, hvoraf han vandt i alt ni. Af disse ni blev de syv vundet med landsmanden Palle Lykke Jensen som makker.

I Europamesterskabet i parløb blev han nr. 2 på Madison sammen med tyskeren Rolf Roggendorf  i 1968. Året før, 1967, blev han nr. 3 sammen med belgieren Romain Deloof.

Oversigt over vundne seksdagesløb med partneren Palle Lykke Jensen:
 1963: Münster
 1965: Münster
 1967-68: London
 1967-68: Montreal
 1967-68: Zürich
 1967-68: Amsterdam
 1967-68: Berlin

Referencer

Eksterne henvisninger 

Mandlige cykelryttere fra Danmark
Personer fra København
Arago (flertydig)

Arago er et efternavn, der henviser til bland andre:

 François Arago (1786—1853) — fransk matematiker, fysiker, astronom og politiker
 Jacques Arago (1790—1855) — fransk forfatter
 Étienne Arago (1802—1892) — fransk forfatter og politiker
 Emmanuel Arago (1812—1896) — fransk politiker

Se også 

 Arago (månekrater)
Sommer's Automobile Museum

Sommer's Automobile Museum er et privat automobilmuseum etableret i 2004 af automobilentusiast og tidl. bilimportør og -forhandler Ole Sommer i en tre-etagers bygning på Nærum Hovedgade 3 i Nærum. Museet har omkring 60 veteranbiler og 2000 modelbiler.

Museet er åbent for publikum om søndagen og i perioder med særudstillinger også onsdag aften. En gruppe frivillige og sagkyndige kustoder hjælper med at holde museet åbent for publikum. Mange af kustoderne er medlemmer af Dansk Veteranbil Klub, som har medlemslokaler i tilknytning til museet.

Historie 

I 1959 købte grundlæggeren Ole Sommer sin første historiske bil, hvilket var den første spæde start til Sommer's Automobile Museum. De kommende år blev der indkøbt flere biler og samlingen voksede støt. I de følgende år blev bilerne udlånt til forskellige danske museer, indtil de i 1980 blev samlet over Ole Sommers bilforretning i Nærum. I 2004 flyttede Sommer's Automobile Museum ind i en nybygget treetagers museumsbygning på Nærum Hovedgade 3.

Udstilling 

Samlingen omfatter såvel veteran- og vintage køretøjer som bil-, fly- og skibsmotorer samt en enkelt bemærkelsesværdig knallert. Blandt de udstillede biler findes bl.a. Alfa Romeo, Lancia, Morgan, Maserati, Volvo, Renault, Saab, Jaguar (bl.a. den succesrige Jaguar Type D, som vandt Le Mans 1955, 1956 og 1957) og Rolls Royce. 
Derudover er der udstillet omkring 2000 modelbiler, hvoraf hovedparten er udlånt af to private samlere. Museets faste udstilling suppleres med skiftende særudstillinger et par gange om året om bestemt bilmærker eller særlige begivenheder.

Blandt de udstillede biler findes også flere af Ole Sommers egne bilproduktioner, deriblandt bilmodellen OScar (OS for Ole Sommer), som blev specialfremstillet i 20 eksemplarer fra 1983. OScar var baseret på en kombination af Volvo-komponenter og specialfremstillede enkeltdele.
Den ældste bil i samlingen er en Renault fra 1908.

Galleri

Referencer 

Nærum
Museer i Region Hovedstaden
Bygninger, konstruktioner og anlæg i Rudersdal Kommune
Bilmuseer i Danmark
Museer etableret i 2004
Maria Vladimirovna af Rusland

Storfyrstinde Maria Vladimirovna af Rusland (født 23. december 1953) er en af tronprætendenterne til den russiske trone. Hun er det eneste barn af storfyrste Vladimir Kirillovitj af Rusland og Leonida Georgievna af Rusland. Hun er tipoldebarn til zar Alexander 2. af Rusland.

Hun er født og opvokset i Madrid og har også tilbragt nogen tid i Paris. Hun studerede russisk historie og litteratur på Oxford Universitet. I 1969 udpegede hendes far, daværende overhoved for Romanov-familien, hende som sin eneste arving og tronfølger. Ved hans død i 1992 påtog hun sig derfor rollen som overhoved og af tro monarkister bliver hun derfor kaldt Kejserinde Maria 1. af Rusland.

Ægteskab og børn 
Hun blev gift 22. september 1976 i Madrid med Franz Wilhelm af Preussen, søn af prins Karl Franz af Preussen og oldebarn af kejser Wilhelm 2. af Tyskland. Han fik ved ægteskabets indgåelse tildelt titlen Storfyrste Michael Pavlovitj af Rusland af Maria's far. Parret fik ét barn:
 Georg Mikhailovitj af Rusland (født 13. marts 1981)

Parret blev separeret i 1982 og skilt i 1985. Herefter tog Franz Wilhelm sin oprindelige titel tilbage.

Anetavle

Eksterne henvisninger
 Imperial House of Russia

Personer fra Madrid
Huset Holsten-Gottorp-Romanov
Kongelige fra Rusland
Skotsk uafhængighed

Skotsk uafhængighed er et ønske blandt partier, organisationer og privatpersoner i Skotland om at løsrive Skotland fra Storbritannien. Skotland var senest et selvstændigt land i 1706.

Tilhængerne af skotsk uafhængighed hævder, at nationens manglende evne til på egen hånd at træffe nationale og internationale beslutninger sker på bekostning af skotske interesser. Fordi England udgør langt størsteparten af Storbritannien, bliver de resterende dele af unionen overset, og det er ikke gavnligt for dem, fortsat at være en del deraf.

Kritikere hævder, at Skotland drager fordele af at være en del af et større land, og at de ikke derved mister deres nationale identitet.

Den skotske regering annoncerede, at den planlagde at udskrive en folkeafstemning om skotsk uafhængighed i efteråret 2014.

Historie 
Mellem 843 og 1707 var Kongeriget Skotland og Kongeriget England to adskilte lande. I 1707 fusionerede de to riger med underskrivelsen af Acts of Union (1707), og Kongeriget Storbritannien blev oprettet.

Stiftelsen af Det skotske nationalparti (SNP) i 1934 markerer et vigtigt punkt i historien om skotsk uafhængighed. Dette parti, der åbent har forpligtet sig til uafhængighed, har opnået repræsentation ved valg uafbrudt siden 1967, og det har haft absolut flertal i det skotske parlament siden 2011.

Folkeafstemningen 2014 

Førsteminister Alex Salmond (SNP) foreslog i januar 2012 at afholde en folkeafstemning om skotsk uafhængighed i efteråret 2014. Den britiske regering ledet af David Cameron aftalte, at folkeafstemningen vil være bindende. Afstemningen blev afholdt 18. september 2014 med resultatet 44,70 % for skotsk uafhængighed og 55,30 % imod uafhængighed. Salmond annoncerede sin afgang som skotsk førsteminister dagen efter folkeafstemningen.

Referencer 

Uafhængighed
Suverænitet
Den danske Landinspektørforening

Landinspektørforeningen, tidligere Den danske Landinspektørforening (navneændring i 2023) er fagforening for landinspektører uddannet ved Aalborg Universitet, før 1974 var uddannelsen ved Den kgl. Veterinær- og Landbohøjskole. Foreningen har godt 1.400 medlemmer, hvoraf de ca. 1.000 er erhvervsaktive. Foreningen blev stiftet den 30. august 1875.

Landinspektørforeningen har et tæt samarbejde med Praktiserende Landinspektørers Forening (PLF), som er arbejdsgiverforening for landinspektørfirmaerne.

Landinspektørforeningens formål er at
samle landinspektørerne til varetagelse af standens faglige, økonomiske og sociale interesser,
påvirke udviklingen indenfor de landinspektørfaglige områder,
hævde den landinspektørvidenskabelige uddannelse og forsknings betydning for samfundet,
virke for at medlemmerne vedligeholder og udbygger deres faglige viden,
fremme sammenholdet i standen.

Dette sikres ved at 
foreningen er overenskomstpart for offentligt ansatte landinspektører og landinspektørerne ansat ved landinspektørfirmaerne,
foretage politisk holdningsbearbejdning af myndigheder og samarbejdsparter,
gennemføre kurser og faglige arrangementer (særligt foreningens 'Fagligt Møde' i februar),
udgive fagblad og være informerende ved nyhedsmail og andre medier

Sekretariatet er placeret i samarbejde med Ingeniørforeningen i Danmark på Kalvebod Brygge i København.

Eksterne henvisninger
Foreningens hjemmeside landinspektørforeningen.dk

Fagforbund under AC
Etableret i 1875
Landinspektører
Pumped Up Kicks

"Pumped Up Kicks" er en sang af det amerikanske indie pop band Foster the People. Sangen blev udsendt som gruppens debutsingle i september 2010, og blev senere udgivet på gruppens EP Foster the People og debutalbummet Torches.

Sangen har forårsaget en hel del debat i Amerika, fordi det beskriver følelser om oprørstrang hos utilfredse unge mennesker.

Eksterne links 
 Officiel Video på YouTube Vevo

Sange fra 2010
Vi synger med Maria

Vi synger med Maria er en salme, der er skrevet af digteren og præsten Eyvind Skeie (født 1947) i 1980. Harald Gullichsen komponerede melodien i 1980. Salmen er oversat til dansk af Peter Balslev-Clausen i 1993 og er med i Den Danske Salmebog 2003 som nr. 73.

Eksterne henvisninger 
 

Salmer i Den Danske Salmebog
Sange fra Norge